40% tal-ħwienet f’pajjiżna diġa’ għalqu l-bibien tagħhom minħabba l-Coronavirus. Terz tal-businesses huma inkwetati kif se joħorgu l-pagi. L-għajnuna tal-Gvern qed iddum biex tasal. F’din il-kriżi, għandhom jitraħħsu l-kontijiet tad-dawl u ilma. Dawn huma biss ftit mill-konklużjonijiet li joħorgu minn studju li sar mill-Kamra tal-SMEs biex tevalwa l-impatt tal-pandemija fuq in-negozji, is-sitwazzjoni s’issa ma tjiebitx ħafna. Mill-istħarriġ joħroġ ċar li 87% mhux kuntenti b’dak li offra l-Gvern sa issa biex jgħin lin-negozji u lill-ħaddiem, b’1 minn kull 100 biss jgħidu li sodisfatt bil-pakketti li preżenta l-Prim Ministru Robert Abela. 57% iddikjaraw li ma jistgħux ikampaw wara l-għajnuna li tagħhom il-Gvern. It-tħassib ewlieni għan-negozji jibqa’ l-ispejjeż tal-pagi b’31% qed jinkwetaw li mhux se jkunu jistgħu jħallsu lill-impjegati tagħhom. 18% qed jippjanaw li jkeċċu l-ħaddiema tagħhom, dan apparti dawk it-12% li sfortunatament diġa kellhom jagħmlu dan. 22% jiddikjaraw li talbu lid-Dipartiment tar-Relazzjonijiet Industrijali u tal-Impjieg (DIER) għall-approvazzjoni dwar it-tibdiliet li għamlu fil-ftehimiet tax-xogħol mal-impjegati tagħhom. 12% jiddikjaraw li bdew is-sensji sa ċertu punt. Anke l-kirjiet jkomplu jkunu ta’ tħassib kbir b’25% jiddikjaraw li jixtiequ jaraw xi forma ta’ intervent. Jekk l-affarijiet jibqgħu kif inhuma, 19% tan-negozji jaraw lilhom infushom li kapaci jagħmluha lil hinn minn 3 xhur oħra. Madwar 45% tas-sidien tan-negozji u tal-impjegati jiddikjaraw li s-saħħa mentali tagħhom ġiet affettwata b’mod sinifikanti. L-istudju sar bejn ir-4 u d-19 ta’ April, u t-360 negozju li pparteċipaw ikopru s-setturi ekonomiċi kollha –  stħarriġ li ħareġ wara t-tielet pakkett imħabbar minn Robert Abela.